Familiediens » Somerstrand Gemeente
29 Augustus 2021 Erediens | Hiervan kan jy seker wees #1 Jak.1:1-18
In 'n wêreld vol ingewikkelde debatte en redenasies, twyfel wat gesaai word, verdeeldheid, is dit verfrissend om te hoor: HIERVAN kan jy seker wees! Kom reis vir 5 weke deur die boek van Jakobus, waarin ons onbetwisbare en tydlose geloofswaarhede vind, wat nie net mooi en vertroostende gedagtes bly nie, nee, Jakobus gee ook praktiese raad om vanuit hierdie waarheid te leef en deur dit uit te leef word ons oortuiging daarvan versterk. Jakobus is immers ingestel daarop dat ons moet: GLO EN DOEN. Kom lees vandag saam uit Jak.1:1-18.
Jakobus praat van beproewings en versoekings. Die woorde "beproewing" en "versoeking" word dikwels afgewissel in vertalings, maar is eintlik afkomstig van dieselfde Griekse woord: peirasmos. Dis amper soos twee kante van dieselfde muntstuk. Aan die een kant, word beproewings geleentheid wat deur God gebruik om ons geloof te toets met die doel om ons in 'n nader verhouding met Hom te bring en ons geloof te versterk. Aan die ander kant, gebruik die duiwel die geleentheid om ons getrouheid aan God te toets, om ons te verlei en om ons verhouding met God skade aan te doen deur ons kwaad en bitter te maak teenoor God.
Ons sien nie altyd die doel van hierdie dinge nie – dit belemmer net ons planne. En ons probeer die meeste van die tyd eers self die klippe uit ons pad rol. Wat mettertyd gebeur is dat ons seerkry en moeg raak, moed wil opgee. Hiervan kan jy egter seker wees: Wanneer ons aan die einde van ons eie krag en insig kom, dan ontdek ons dat God se krag en insig onuitputlik is God sal jou nooit toelaat dat jy bo SY krag beproef word nie en jy sal nie in versoeking kom wat jy nie in Sy krag kan weerstaan nie.
Written by Thania Botha on 29/08/2021 . Posted in Eredienste, Familiediens, Nuusflitse, Thania Botha
Die Krag van die Opstanding – Efesiërs 1:17-20
Die opstanding van Jesus verander alles. Die hele Christelike geloof is gebaseer op die feit dat Jesus uit die dood opgestaan het. As ons dit nie glo nie, het ons geloof geen krag nie en verskil dit geensins van enige ander kultus of godsdienste wat beelde aanbid nie.
Wat is anders na die opstanding van Jesus? God het sy beloftes van die Ou Testament en die Verbond vervul toe Hy Jesus uit die dood opgewek het. Ons geloof is nou gebaseer op hoe God Homself in die opstanding van Christus openbaar het – Hy vervul sy beloftes dat Hy die Messias, die Verlosser sal stuur om versoening tussen God en mens te bewerkstellig. Hiermee is die vleesgeworde Christus se werk voltooi en vaar Hy kort daarna op na die hemel.
Wat is nou anders vir die mens? Hoe verander dit my lewe? Vir die gelowiges kom daar 'n nuwe bedeling, veral ook na die uitstorting van die Heilige Gees op Pinksterdag. Die Opstanding en Pinskter is eintlik 'n twee-ledige moment in God se verlossingsplan wat nie losgemaak kan word van mekaar nie, want vanaf die uitstorting van die Gees werk God in elke gelowige met dieselfde krag waarmee Hy Jesus uit die dood opgewek het. Paulus se bekering en die totale lewensverandering wat in hom plaasvind op pad na Damaskus is 'n lewende voorbeeld.
Written by Liésl Knipe on 08/04/2018 . Posted in Familiediens, Kobus Prinsloo, Preke
Immanuel, God is by ons.
God is wie Hy is, daarom is ek wie ek is
Skriflesing: Daniël 3:1; 8-30
Vandag is die eerste Sondag van Advent. Ons gaan tot einde Desember praat oor hoop. Wat gee vir ons hoop? Vandag kyk ons na die vraag: Waar begin hoop?
Die engel sê vir Maria, noem die kindjie Immanuel, want God is met ons. Is God met ons?
Ongelowiges se maklike antwoord is nee, God is nie by ons nie.
Baie gelowiges se maklike antwoord is nee, God is nie by ons nie, want kyk al die ellende en geweld in die wêreld.
Met Kersfees vra mense weer: Waar is God? Die sprokiesverhaal van die geboorte van Jesus wat ek as kind geglo het, het saam met die harde werklikheid van die lewe verdwyn.
Die rede waarom ons hierdie soort vraee vra, is omdat ons vir onsself 'n lewe skep waarin ons vasgevang geraak, 'n lewe van self-verheerliking en self-onderhouding sodat ons nie meer glo dat God by ons is nie. Ons baseer nie meer ons lewe op die paradys-lewe waarvoor God die mensdom geskep het nie; ons baseer ons lewe op die lewe buite die paradys [Genesis 3] asof dit die enigste werklikheid is.
Die geboorte van Jesus herinner ons aan die paradys-lewe waarvoor God ons geskep het, 'n lewe waar daar volkome harmonie met God en ons medemens is, 'n lewe waar ons nooit sou sterf nie [Genesis 3:22].
GOD IS IN DIE VUUROOND
In Daniël 3:25 sê Nebukadneser "Ons sien dan vier manne vry en ongedeerd rondbeweeg in die vuur, en die vierde lyk soos 'n hemelwese!". God het nie agtergebly in die tuin van Eden, toe Adam en Eva daar moes uitgaan nie, Hy het saam met hulle gegaan.
God is saam met die drie manne in die vuuroond, so herkenbaar dat selfs Nebukadneser hom herken as 'n hemelwese. Ons maak onsself dikwels wys dat God nie in die 'vuuroonde' van die lewe by ons is nie, want ons verwag Hom nie daar nie. Hier leer ons dat God juis in die vuuroonde van die lewe met ons is.
Meer nog, Nebukadneser roep die drie manne uit die vuuroond en daar kom hulle aangestap na hom toe.
DAAR IS GEEN ANDER GOD WAT SO RED NIE
Uit dit wat voor Nebukadneser se oë afspeel begin hy getuig oor die almag van die God van Gananja, Misael en Asarja en van hulle geloof.
God is wie Hy is, …
God openbaar Homself aan die ongelwige koning van Babilon op so 'n oortuigende manier dat Nebukadneser nie anders kan as om in 'geloofstaal' oor God te praat nie.
Ons hoef nie mense te oortuig wie God is nie, Hy openbaar Homself. Ons kan net met die geloof van Gananja, Misael en Asarja in die geloof leef.
… daarom is ek wie ek is.
Hierdie drie manne het op God vertrou [v28], selfs al red Hy hulle nie uit die brandende vuuroond nie [v18]. Hoewel hulle in 'n vreemde land was en deur Nebukadneser geïndoktrineer was, het hulle nie hulle identiteit vergeet nie, want hulle name het hulle herinner dat God met hulle is:
Hananja se naam beteken: God is genadig.
Misael se naam beteken: Wie is soos God?
Asarja se naam beteken: God bewaar jou.
Aangesien hulle onthou het dat God hulle geskep het vir die lewe binne-in die paradys, het hulle daaraan vasgehou, selfs toe hulle voor die deur van die vuuroond gestaan het. Die mens-gemaakte lewe wat Nebukadneser op hulle wou afdwing, was nie sterker as hulle verhouding met God nie – die lewe binne die paradys.
In Matteus 6:13 leer Jesus ons bid: "Laat u wil ook op die aarde geskied, net soos in die hemel". Met die geboorte van Jesus, maak God dit hemel op aarde. Dit word hemel op aarde waar God se Naam geheilig word, waar sy Koningskap bely word en waar sy wil eerbiedig word – of dit nou in die vuuroond is en of dit in die paradys is. Vir Hananja, Misael en Asarja was dit hemel op aarde binne-in die vuuroond.
Vir ons wat glo gaan dit nie oor waar ons is nie, maar of ons God toelaat en innooi om met ons te wees.
God wil juis op plekke wees waar niemand Hom verwag nie, want Hy kan die mees onwaarskynlike plek op aarde in hemel verander.
IMMANUEL, GOD IS BY ONS
As gelowiges met dieselfde oortuiging leef as hierdie drie manne, sal God homself aan die ongelowige wêreld openbaar, soos net Hy Homself kan openbaar. Dink net wat kan gebeur as elkeen wat die Naam van Jesus bely, vandag in SA sal sê: "Ons God vir wie ons dien het die mag om ons te red uit enige 'vuuroond' wat mag bestaan. Selfs al doen Hy dit nie, sal ons Hom nog steeds dien" [Daniël 3:17-18].
Hananja, Misael en Asarja het geglo, omdat hulle vantevore reeds ontdek het God is met hulle. Elkeen van ons het ook sulke ervaringe.
Dink net wat sal in ons land gebeur as gelowiges tydens hierdie Kersgety begin vertel dat God by hulle is, selfs ook in die 'vuuroonde' van die lewe.
Hou jy jouself meer besig met die vuuroonde in jou lewe, of is jy meer besig met God wat saam met jou in die vuuroond is? Daniël 3 leer ons dat die warmste vuuroond 'n plek kan wees waar jy ongedeerd kan lewe [v25]. Die vuur sal jou niks doen nie, jou hare sal nie eers skroei nie, jou klere sal nie brand nie, jy sal nie eers na vuur ruik nie.
Dit gee ons hoop.
Written by Chris van Wyk on 04/12/2017 . Posted in Familiediens, Kobus Prinsloo, Preke
Luister en leef
Dit is nie genoeg dat ons net praat oor wat Jesus gedoen het nie. Ons sal dit moet waag om te doen wat Hy gedoen het. Jaco Strydom
Kom leer saam hoe ons meer in ons die gemeenskap kan uitreik en betrokke wees.
Spreker: Jaco Strydom
(CEO van die Echo Jeugontwikkeling, 'n geloofsgemeenskap wat omgee vir jongmense in nood; Rubriekskrywer Beeld; Blogger, Finesse, Anderkant die doringdraad; Deeltyds predikant in Villieria).
Sondagoggend, 15 Oktober, 09:00;
Sondagaand, 15 Oktober, 18:30 (Jeugdiens – daar sal pannekoek teen R5 voor en na die tyd verkoop word);
Maandagaand, 16 Oktober om 18:30 (daar sal beef en hoender shawarmas teen R50 op bestelling verkoop word);
Dinsdagaand, 17 Oktober om 18:30 (daar sal worsrolle teen R20 elk op bestelling verkoop word).
Louis Bothasingel 77, Somerstrand.
Written by Rethie van Niekerk on 04/10/2017 . Posted in Aanddiens, Eredienste, Familiediens
Sluit gerus vir hierdie reeks aan by 'n kleingroep. Kontak die kerkkantoor om in te skakel. Ons gaan ook weer saam inkleur. Vir stiltetyd en in kleingroepe word die boekie "Vreugdevol Vry!" gebruik. Materiaal vir verdere refleksie en families sal weekliks in die afkondigingsblaadjie wees. Die Aanddiens gebruik die YouVersion "geleentheid" vir refleksie en kleingroepe.
Familiediens: Hou op probeer… Sola Gratia
Aanddiens: Ontvang Rus… Sola fide
F: Ontvang Rus… Sola fide Hervormingsfees
A: Hou op probeer… Sola Gratia
F: Meer as genoeg… Solus Christus Tiende dankofferfees
A: Meer as genoeg… Solus Christus
F: Ontdek hoe om te leef… Sola Scriptura
A: Die lewe as lied… Soli Deo Gloria
F: Voel God se ritme… Missio Dei
A: Ontdek hoe om te leef… Sola Scriptura
F: Die lewe as lied… Soli Deo Gloria Kerssangdiens
A: Voel God se ritme… Missio Dei
Written by Rethie van Niekerk on 26/09/2017 . Posted in Eredienste, Familiediens
GOD STAAN VOOR JOU: NUMERI 22:1-35
'n VERHAAL VAN GOD SE SORG wanneer ons op gevaarlike plekke beweeg – simbool: donkie
Hierdie verhaal het baie uiteenlopende karakters. Koning Balak van Moab en die Moabiete aanbid die god Baal-Peor. Bileam is 'n waarsêer wat in die land Ammau, Mesopotamië gewoon het, iemand wat enige G[g]oddelike wese sal aanroep ter wille van professionele sukses. Israel is op pad uit Egipte na die land wat God aan hulle beloof het en het nou in die land Moab aangekom. Dan lees ons ook van twee uitsonderlike karakters in hierdie verhaal, naamlik, die Engel van die Here en van Bileam se donkie.
Elkeen van hierdie persone in die verhaal, Balak, Bileam en Israel het op 'n onvergeetlike manier ontdek dat God voor hulle staan. As God dit persoonlik vir Bileam sê, verstaan ons almal ook beter wat dit beteken dat God voor ons staan. Hy sê vir Bileam "Ek het jou kom voorstaan, want Ek sien jy is op 'n gevaarlike pad" [Numeri 22:32].
Ons kan onsself in die posisie van enigeen van hierdie persone plaas, en ons sal vind hoe die Here met ons praat. Vir elkeen van hierdie persone was daar 'n ander rede waarom God voor hulle kom staan het.
Balak wil die Israeliete vervloek, omdat hy bang is dat hulle sy land sal inneem. Uit vrees laat roep hy vir Bileam, die bekende waarsêer. Hy probeer sy invloed gebruik om dit vir Bileam so aantreklik as moontlik te maak om na sy land Moab te kom en die Israeliete te vervloek.
God staan egter voor hom, sodat dit nie kan gebeur nie. Geen poging om Bileam te oorreed om Israel te vervloek, slaag nie. God staan nie net voor Balak om hom te keer om Israel te vervloek nie, maar ook om homself te beskerm, want Israel is deur God geseën, en daarom sal Balak 'n vloek oor homself bring as hy vir Israel vervloek. Sonder dat hy dus bewus is van die gevaarlike pad waarop hy hom begewe, beskerm God vir Balak.
God staan voor Bileam op 'n baie aangrypende manier. Hy beskerm hom ook van dieselfde gevaarlike pad deur hom te verhoed om Israel te vervloek. Daar is natuurlik ook ander redes waarom Bileam op 'n gevaarlike pad is.
As waarsêer, is Bileam bereid om enige bo-natuurlike en G[g]oddelike mag te gebruik om suksesvol te wees in sy uitsprake. Sover ons weet, was hy bewus van JHWH, die God van Israel. Bileam het in Mesopotamië gewoon. Hy was wel deeglik bewus van die magtige dade van die God van Israel, daarom raadpleeg hy eers vir God voordat hy besluit om saam met Balak se boodskappers te gaan. Wanneer God dan aan Bileam verskyn met die duidelike opdrag om nie saam met die boodskappers van Balak te gaan nie, was hy gehoorsaam, omdat God vir hom gesê het, hy mag nie vir Israel vervloek nie, want God het hulle geseën.
So is God besig om voor Bileam te staan, om hom te beskerm van 'n gevaarlike pad.
Dan kom die tweede groep boodskappers van Balak af en Bileam raadpleeg weer die Here voor hy hulle die volgende dag antwoord. Hierdie keer sê die Here hy kan saamgaan, maar hy mag net sê wat Hy hom beveel, maar omdat die Here onrustig is oor Bileam, gaan staan die Engel van die Here [God self, in die gedaante van 'n engel] voor Bileam om hom te waarsku dat hy op 'n gevaarlike pad is [v32].
Bileam het teen die tyd die stem van die Here geken, maar nog nie die gedaante van die Here, in die vorm van 'n engel met 'n swaard in die hand, herken nie.
Dan gebeur die verrassende, die donkie sien die Engel raak en wend drie pogings aan om Bileam bewus te maak van die Engel voor hulle, maar steeds sien hy niks raak nie. Eers toe die donkie met hom begin praat, besef Bileam hier is iets buitengewoon aan die gebeur. Eers toe maak die Here Bileam se oe oop, sodat hy die Engel van die Here kan sien. Dan se die Here vir Bileam: "Ek het jou kom voorstaan, want Ek sien jy is op 'n gevaarlike pad" [Numeri 22:32]. Die donkie het dit gesien en drie keer uitgedraai, maar jy wou nie raaksien dat jy op 'n gevaarlike pad is nie.
Na hierdie persoonlike ontmoeting met die Engel van God is Bileam in die bevoorregte posisie om nie net die stem van die Here te hoor nie, maar ook vir God in die gedaante van 'n engel te sien. In hoofstukke 23 en 24 lees ons hoe Bileam vier keer openbarings van God uitspreek en Israel seën in plaas van om hulle te vervloek. Die waarsêer word toe 'n profeet van God self.
Hierdie ondervinding sou Bileam se werk as waarsêer in die toekoms geheel en al verander.
Hoewel ons niks lees van Israel nie, moes hulle bewus gewees het van die optrede van Bileam en dat die donkie met hom gepraat het. Israel sou ook weer op 'n nuwe manier verstaan het hoe God voor hulle staan, selfs al is hulle totaal onbewus van alles wat God tussen Balak en Bileam laat plaasvind het. Hulle sou weer eens besef hoe God vir hulle sorg, selfs al is hulle nie bewus hoe gevaarlik die pad na die beloofde land is nie.
Waar beweeg jy? Op watter paaie begewe jy jouself?
Wat gebeur in jou lewe wat maak dat dinge nie uitwerk nie? Gebeur ongewone dinge soos Bileam se donkie wat begin praat?
Wat is God besig om vir jou te sê?
Hy het ook die mees ongewone ding gedoen deur sy Seun aan die kruis te laat sterf, sodat ek en jy Sy stem kan hoor, veel meer as Bileam se donkie wat gepraat het.